JY LEES NOU Erica Wessels se fliek wen internasionale prys
Dis Erica Wessels soos jy haar nog nooit gesien het nie. Kyk jy na die lokprent van die plaaslike fliek, Hatchet Hour, lyk sy soos ’n femme fatale à la 1940's. Beeldskoon is Erica beslis. En nou is dié fliek, waarin sy die hoofrol speel, aangewys as beste buitelandse rolprent by die La Femme-filmfees in Los Angeles, Amerika.
Kyk hoe praat Erica oor haar karakter
As ’n swart komedie-riller het dié fliek aanvanklik gesukkel om ’n Suid-Afrikaanse gehoor te kry. "Dis moeiliker vir ’n Engelse fliek om in SA gewys te word omdat die gehoor so wispelturig is. Boonop kyk Engelssprekendes nie sommer SA flieks wat Engels is nie. Hulle verkies Hollywood-rolprente," het die regisseur, Judy Naidoo, aan SARIE.com verduidelik. Erica Wessels en Michael Richard, wat haar pa speel.
Juis daaroor het Judy besluit om dié rolprent vir 'n paar internasionale feeste ook in te skryf. En die prys by La Femme was vir haar ’n verrassing.
"Ironies genoeg was dit baie makliker om daar oor die waters ’n gehoor en belangstelling te kry.”
Judy was nie by die prysuitdeling in LA nie en het die nuus Maandagoggend op Facebook gesien.
"Toe ek hoor ons is benoem, het ek my nie te veel daaraan gesteur nie. Ek het nie gedink ons staan ’n kans om te wen nie.”
Min het sy geweet.
En oor Erica se spel? Daarvoor het Judy net lof. "Ek is baie trots op Erica. Sy is 'n besonders goeie aktrise en haar spel is manjifiek. Al die akteurs is goed, maar Erica lewer werk soos nog nooit tevore nie."
Kyk hier na Hatchet Hour se lokprent
Hatchet Hour word 4 November in SA uitgereik.